ประกันภัยเด้งรับ คุ้มครองภัยพิบัติ
บริษัทประกันภัยพร้อมรับประกันภัยพิบัติ รอ ครม.อนุมัติเงื่อนไขออกกรมธรรม์ทันที
5 มี.ค. 2555

บริษัทประกันภัยพร้อมรับประกันภัยพิบัติ รอ ครม.อนุมัติเงื่อนไขออกกรมธรรม์ทันที
นายจีรพันธ์ อัศวะธนกุล นายกสมาคมประกันวินาศภัย เปิดเผยว่า อัตราเบี้ยประกันภัยพิบัติที่คณะกรรมการกองทุนส่งเสริมการประกันภัยพิบัติสรุปออกมาสำหรับรายย่อย 0.5% เอสเอ็มอี 1% และผู้ประกอบการรายใหญ่ 1.25% ถือเป็นระดับที่ต่ำที่สุดในตลาด เมื่อเทียบกับที่บริษัทประกันภัยขาย เนื่องจากรัฐบาลรับความเสี่ยง 99% ซึ่งถือว่าเป็นการรับความเสี่ยงเองเกือบทั้งหมด 
“ส่วนที่ให้บริษัทประกันภัยรับผิดชอบไม่ต่ำกว่า 1% นั้นไม่มีปัญหา เพราะมีการทำประกันภัยต่ออยู่แล้ว ก็จะนำไปเข้าสัญญาประกันภัยต่อ ซึ่งอัตราดังกล่าวเป็นความเห็นร่วมกัน” นายจีรพันธ์ กล่าว
นายจีรพันธ์ กล่าวว่า สำหรับประชาชนทั่วไปจะมีการออกกรมธรรม์บ้านที่อยู่อาศัยแบบใหม่ ที่ให้ความคุ้มครอง 2 ประเภทในกรมธรรม์เดียว คือ น้ำท่วมปกติ กับภัยพิบัติจะได้รับความคุ้มครองกรณีน้ำท่วมทั่วไป แม้ว่าจะไม่มีการประกาศว่าภัยพิบัติตามเงื่อนไข และถ้าเป็นภัยพิบัติก็ได้รับการชดใช้เช่นกัน รวมแล้วความคุ้มครองต้องไม่เกิน 1 แสนบาท 
“ถ้าคนที่มีบ้านมูลค่าเป็น 10 ล้านบาท เห็นว่าความคุ้มครองภัยน้ำท่วม 1 แสนบาท ไม่เพียงพอก็สามารถที่จะซื้อประกันน้ำท่วมทั่วไปกับบริษัทประกันเพิ่มเติมได้ ซึ่งปัจจุบันมีบริษัทประกันภัยหลายแห่งมีการออกกรมธรรม์ประกันภัยน้ำท่วมมาขาย” นายจีรพันธ์ กล่าว
นายจีรพันธ์ กล่าวว่า ส่วนผู้ประกอบการเอสเอ็มอีและผู้ประกอบการขนาดใหญ่ ในกรมธรรม์จะคุ้มครองเฉพาะภัยพิบัติเท่านั้น จะไม่คุ้มครองภัยน้ำท่วมปกติ ตามเงื่อนไขของกองทุนส่งเสริมการประกันภัยพิบัติ เพราะวงเงินความคุ้มครองมีมูลค่าสูง
อย่างไรก็ตาม หากต้องการซื้อประกันภัยน้ำท่วมปกติก็ต้องแยกซื้อต่างหาก ซึ่งสามารถหาซื้อได้จากบริษัทประกันภัยทั่วไป
นายจีรพันธ์ กล่าวว่า ขณะนี้กรมธรรม์ประกันภัยบ้านที่อยู่อาศัยแบบใหม่ ภายใต้เงื่อนไขของกองทุนเพื่อการส่งเสริมประกันภัยพิบัติร่างเสร็จเรียบร้อยแล้ว เพียงแต่รอให้ที่ประชุมคณะรัฐมนตรี (ครม.) อนุมัติเงื่อนไขของกองทุน ก็สามารถที่จะยื่นอนุมัติขายประกันดังกล่าว ต่อสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ได้ทันที และหลังจากนั้นคาดว่าจะสามารถขายได้
ทั้งนี้ ทางคณะกรรมการกองทุนส่งเสริมการประกันภัยพิบัติ จะมีการนำเสนอเงื่อนไขดังกล่าวให้ที่ประชุมคณะรัฐมนตรี (ครม.) ในสัปดาห์นี้ คาดว่าไม่น่าจะมีปัญหา